b'\n_START_ARTICLE_\nL\xc3\xbchikeseks m\xc3\xbc\xc3\xbcmine\n_START_PARAGRAPH_\nL\xc3\xbchikeseks m\xc3\xbc\xc3\xbcmine (inglise keeles short selling) on laenatud v\xc3\xa4\xc3\xa4rtpaberi m\xc3\xbc\xc3\xbcmine lootuses, et selle hind langeb, mille j\xc3\xa4rel saab ta odavamalt tagasi osta ning omanikule tagastada. _NEWLINE_L\xc3\xbchikeseks m\xc3\xbc\xc3\xbcmine on v\xc3\xa4\xc3\xa4rtpaberi ostmisele vastupidine tehing. L\xc3\xbchikeseks m\xc3\xbc\xc3\xbcja teenib kasumit siis, kui l\xc3\xbchikeseks m\xc3\xbc\xc3\xbcdud v\xc3\xa4\xc3\xa4rtpaberi hind langeb. Tehingu sooritaja ehk kaupleja saab endale kasumi, mis v\xc3\xb5rdub m\xc3\xbc\xc3\xbcgi- ja ostuhinna vahe ning v\xc3\xa4\xc3\xa4rtpaberite arvu korrutisega._NEWLINE_L\xc3\xbchikeseks m\xc3\xbc\xc3\xbcdud v\xc3\xa4\xc3\xa4rtpabereid nimetatakse l\xc3\xbchikeseks positsiooniks. Vastupidiselt on omatavad v\xc3\xa4\xc3\xa4rtpaberid pikk positsioon. Pika positsiooni soetamiseks tuleb v\xc3\xa4\xc3\xa4rtpaberid k\xc3\xb5igepealt osta ning tehingu l\xc3\xb5petamiseks m\xc3\xbc\xc3\xbca. L\xc3\xbchikeseks m\xc3\xbc\xc3\xbcmise puhul on tegevuste j\xc3\xa4rjekord vastupidine \xe2\x80\x93 k\xc3\xb5igepealt m\xc3\xbc\xc3\xbcakse ning positsiooni sulgemiseks ostetakse. L\xc3\xbchikese positsiooni sulgemist nimetatakse l\xc3\xbchikese positsiooni katmiseks. L\xc3\xbchikeseks m\xc3\xbc\xc3\xbcmiseks kasutatakse v\xc3\xb5imendust. L\xc3\xbchikeseks m\xc3\xbc\xc3\xbcdud v\xc3\xa4\xc3\xa4rtpaberid ei kuulu l\xc3\xbchikese positsiooni omanikule, mist\xc3\xb5ttu v\xc3\xb5lgneb ta nende v\xc3\xa4\xc3\xa4rtuse v\xc3\xa4\xc3\xa4rtpaberite omanikule._NEWLINE_L\xc3\xbchikeseks m\xc3\xbc\xc3\xbcmise eelis seisneb selles, et nii on kauplejail v\xc3\xb5imalik teenida ka langeval turul. L\xc3\xbchikeseks m\xc3\xbc\xc3\xbcmine on paljudel juhtudel seotud suurema riskiga. Peamine oht kauplejale seisneb selles, et kaotused ei ole piiratud. N\xc3\xa4iteks aktsiate ostmisel on maksimaalne kaotus sada protsenti. See juhtub siis, kui ettev\xc3\xb5te, mille aktsiate omanik ollakse, pankrotti l\xc3\xa4heb. Seega ei saa pika positsiooniga kaotada rohkem kui alginvesteeringu. Aktsiate hinnal maksimaalset v\xc3\xa4\xc3\xa4rtust aga ei ole. Seet\xc3\xb5ttu v\xc3\xb5ib l\xc3\xbchikese positsiooniga kaotada nii alginvesteeringu (kui v\xc3\xa4\xc3\xa4rtpaberi hind kahekordistub), kui ka kaks korda nii palju (v\xc3\xa4\xc3\xa4rtpaberi hinna kolmekordistumisel) jne._NEWLINE_L\xc3\xbchikeseks m\xc3\xbc\xc3\xbcmise teeb ohtlikuks ka asjaolu, et l\xc3\xbchikeseks m\xc3\xbc\xc3\xbcakse v\xc3\xa4ga sageli ilmsete probleemide k\xc3\xa4es vaevlevate ettev\xc3\xb5tete aktsiaid. N\xc3\xa4iteks siis, kui levivad kuuldused, et mingi ettev\xc3\xb5te l\xc3\xa4heb peagi pankrotti. Sellise ettev\xc3\xb5tte aktsiad kauplevad aga juba niigi v\xc3\xa4ga madalal, mist\xc3\xb5ttu v\xc3\xb5ib hea uudise ilmnemisel aktsia hind loetud sekundite jooksul t\xc3\xb5usta mitusada protsenti._NEWLINE_Lisaks seisneb raskus veel selles, et pikaajalise keskmisena t\xc3\xb5usevad aktsiaturud umbes 10...12 protsenti aastas. Seega on l\xc3\xbchikeseks m\xc3\xbc\xc3\xbcmine nagu vastuvoolu ujumine, mis toob kasu vaid siis, kui tehing h\xc3\xa4sti ajastada. Seet\xc3\xb5ttu ei saa l\xc3\xbchikeste positsioonide omamist lugeda investeerimiseks. L\xc3\xbchikeseks m\xc3\xbc\xc3\xbcmine on l\xc3\xbchiajaline finantsspekulatsioon._NEWLINE_K\xc3\xb5igil b\xc3\xb6rsidel ei ole l\xc3\xbchikeseks m\xc3\xbc\xc3\xbcmine lubatud. N\xc3\xa4iteks Tallinna v\xc3\xa4\xc3\xa4rtpaberib\xc3\xb6rsil seda teha ei saa. Suuremail b\xc3\xb6rsidel on see tavaline, ehkki erakordsetel aegadel v\xc3\xb5idakse l\xc3\xbchikeseks m\xc3\xbc\xc3\xbcmine ajutiselt keelata. Nii juhtus n\xc3\xa4iteks Ameerika v\xc3\xa4\xc3\xa4rtpaberib\xc3\xb6rsidel 2008. aasta s\xc3\xbcgisel, mil keelati finantssektori aktsiate l\xc3\xbchikeseks m\xc3\xbc\xc3\xbcmine._NEWLINE_L\xc3\xbchike m\xc3\xbc\xc3\xbck on moraalselt vale, sest see on spekulatiivne tegevus ja kasutab \xc3\xa4ra teiste ettev\xc3\xb5tete v\xc3\xb5i inimeste kahjumit.'